Kokkeplassen

Kokkeplassen er en eiendom på Hisøy i Arendal. Kokkeplassen er en såkalt lystgård, en type landsted som byborgere anla i byenes utkant på slutten av 1700-tallet og på  1800-tallet. Slike lystgårder ble brukt til fornøyelser og selskapelig samvær, men også til gårdsdrift. 

Navnet på stedet stammer fra trelasthandeltiden da hollendere som skulle hente tømmer ankret opp på stedet og ga det sitt navn, antagelig fordi de laget sin mat her.

Hovedhuset på eiendommen ble opprinnelig bygget som sommerbolig i 1792 i rokokko/empire-stil av prokurator Peder G. Ussing. Han var gift med Anne Marie og ga det til henne som morgengave ved bryllupet. Stedet gikk i mer enn 100 år under navnet Marienlund. I 1797 ble stedet solgt til skipsreder Christopher Fürst som brukte det som landsted. Det ble så solgt videre i 1889 til lensmann Niels C. Bakke, og har vært i familien siden. Eiendommen har et stort hageanlegg med over 200 år gamle fontener og trær.  

I 1952 ble det på eiendommen åpnet et sanatorium for nervøse, det første i Norge, godkjent av Helsedirektoratet med 24 senger samme år. Det ble utvidet med nytt bygg og 32 godkjente sengeplasser i 1969. Denne virksomheten ble trappet ned i 1979 og lagt ned i 1984. På stedet er det i dag private boliger, to båthavner, selskapslokaler og utleie av leiligheter.

Kokkeplassen ble fredet i 1922, og er idag et viktig kulturminne i Arendal.

 Referanser 

 Eksterne lenker 
 er

Kategori:Kulturminner i Arendal
Kategori:Fredete byggverk i Agder
Kategori:Byggverk i Arendal
Kategori:Rokokko
Kategori:Arendals geografi